和李適荅宋十一入崖口五渡見贈
作者：徐彥伯
朝代：唐

paragraphs: 聞有獨往客，拂衣捐世心。
結欣薄枉渚，撰念縈舊林。
經亙去崖合，冥緜歸壑深。
琪樹環碧彩，金潭生翠陰。
沿洄弄沙榜，詭仄眺明岑。
夕聞桂裏猿，曉玩松上禽。
雜佩蘊孤袖，瓊敷綴雙襟。
我懷滄州想，懿爾白雲吟。
秉願理方協，存期跡易尋。
茲言庶不負，爲報巖中琴。